নামেই জেল। অপরাধমূলক কার্যকলাপ চালিয়ে যাওয়া কোনও ব্যাপার নয়। পুরনো অভিযোগে ফের বিদ্ধ কারা দফতর।
সম্প্রতি নিউ আলিপুরের এক ব্যবসায়ীর কাছে পাঁচ লক্ষ টাকা চেয়ে হুমকি ফোন করে শ্রীকান্ত যাদব নামে এক ব্যক্তি। টাকা না দিলে ওই ব্যবসায়ীকে প্রাণে মারার হুমকি দেয় শ্রীকান্ত। ব্যবসায়ীর অভিযোগের ভিত্তিতে তদন্তে নামে নিউ আলিপুর থানার পুলিশ। যে নম্বর থেকে ফোন করা হচ্ছিল তার টাওয়ার চিহ্নিত করলে প্রতিবারই সেটির অবস্থান দেখায় আলিপুরের ডিএল খান রোড। ঘর পোড়া গরু সিঁদুরে মেঘ দেখলে ডরায়। পোড় খাওয়া তদন্তকারী অফিসারেরা শ্রীকান্ত নামে আলিপুর জেলে কেউ বন্দি আছে কি না, তা নিয়ে খোঁজখবর শুরু করেন। হতাশ হতে হয়নি। তদন্তকারীরা জানতে পারেন আলিপুর জেলের ছ’নম্বর সেলে শ্রীকান্ত যাদব নামে এক বিচারাধীন বন্দি রয়েছে। দুই দুই চার করতে আর বেশি কাঠখড় পোড়াতে হয়নি।
অথচ গত বছরই আলিপুর-সহ কলকাতার তিনটি সংশোধনাগারে মোবাইলের ব্যবহার রুখতে জ্যামার বসিয়েছিল কারা দফতর। আলিপুর আদালতে আবেদনের মাধ্যমে অভিযুক্ত বন্দিকে হেফাজতে নিতে চলেছে নিউ আলিপুর থানার পুলিশ। হাওড়ার বিভিন্ন থানায় শ্রীকান্তের বিরুদ্ধে খুন, মাদক পাচার, জাল নোট পাচার-সহ একাধিক মামলা রয়েছে। আপাতত একটি খুনের মামলায় আলিপুর জেলে সে বন্দি। 
জেল সূত্রের খবর, শ্রীকান্তের কাছ থেকে একটি ফোন কয়েকদিন আগেই বাজেয়াপ্ত করা হয়েছিল। এরপরও সেলে কীভাবে ফোন এল তা জানতে সোমবার নিউ আলিপুর থানার আনা পরোয়ানার ভিত্তিতে ফের তল্লাশি চালানো হয়। তল্লাশিতে শ্রীকান্তের সহবন্দি পবন তিওয়ারির কাছে একটি ফোন উদ্ধার হয়। যদিও সেই ফোন থেকে ব্যবসায়ীকে হুমকি দেওয়া হয়নি। এক্ষেত্রে তদন্তকারীদের বক্তব্য, পবনের কাছ থেকে আরও একটি ফোন রয়েছে। যা এখনও উদ্ধার করা যায়নি। ওই ফোনেই শ্রীকান্ত সিমকার্ড ঢুকিয়ে ফোন করেছিল। পবন বিষয়টি জানত কি না, তা এখনও তদন্তসাপেক্ষ।
শ্রীকান্ত ব্যবসায়ীর নম্বর কীভাবে পেল, অপরাধে আরও কেউ যুক্ত কি না, তা অভিযুক্তকে জেরা করে জানতে চায় নিউ আলিপুর থানা। দু’বছর আগে জেলে বসেই নিউ আলিপুরের এক ব্যবসায়ীকে অপহরণের ছক কষেছিল শ্রীকান্ত। দক্ষিণ ২৪ পরগনায় ওই ব্যবসায়ীকে অপহরণ করে রাখা হয়েছিল। সেবার রহস্যের কিনারা করেছিল কলকাতা পুলিশের গুন্ডা দমন শাখা। এহেন শ্রীকান্ত ফের জেলে বসে একই ধরনের অপরাধে লিপ্ত হওয়ায় প্রশ্নের মুখে জেল কর্তৃপক্ষ।